text: Karell, Hertouch van Gelre ind van Gulick ind Greve van Zutphen.
  Lieve getrouwe. Wij sijn in eygener p̄soenen bij den Hocihgeboren Fursten, onsen lieven hern ind vader, hrn̄ Henrick, Hertoughen to Brunswijck gewest, ind hebben die Hoichgeboren Furstynne, onse fruntlicke lieve nichte ind gesellynne, sijnre lieffden dochter, frouwe Elisabeth, geboren van Bruynswijck ind van Lunenberch, Hertoughinne van Gelre ind van Guylick etc., tot eer ind wailfairt ons ind onser lantscaippen beslaipen, ind sijn verdraigen, dat men ons dieselve onse gesellynne bynnen onser stadt Zutphen vueren sall, soe begeren wij guetlick ghij ruytersche wijse mit uwen knechten in onser diensten gheel ind roet gecleydt, opt rustigste, den 29 dach der maendt Januarij neestkoemen̄, tavontijde ind niet lather bynnen ons vurs. stadt komen ind sijn wilt, gestalt des anderen dages myt onsen Banerheren, Reden ind Amptluyden ind anderen van onser Ritterschappen, der selver ons gesellynnen mit oeren frunden onder ougen to rijden, helpen ontfangen ind infuren. Wij sullen u mit uwen knechten ind perden onderhalden ind verplegen, so dat ghij des eyn guet benuegen heben sult. Des versien wij ons also tot u ind willent myt gnaden erkennen. Gegeven in ons stadt Arnhem den 20 dach Decemb., nostro sub secreto, anno decimo octavo. Item soe wij u hyrbevoerens van wilbrait doen schrijven hebben, begēn wij gij ons sulx soe voell gij up brengen kondt, tegen ons liever frouwen avondt off dach, then langsten lichtmiss, bynnen ons stadt Zutphen schikken wildt.
  Charles.
  (Copie.)